Ο Αρχιμανδρίτης Θεόφιλος Λεμοντζής γεννήθηκε στον Κυπρίνο του Νομού Έβρου, τόπο καταγωγής της μητρός του. Βρέφος ακόμη, εγκαταστάθηκε οικογενειακώς στην πόλη του πατρός του την Καβάλα, οι γονείς του οποίου, ήλθαν πρόσφυγες εκεί από την Ανατολική Θράκη.

Τις εγκύκλιες σπουδές περάτωσε στην Καβάλα και κατόπιν σπούδασε (1974-1976) στην Ανωτέρα Ιερατική Σχολή Θεσσαλονίκης. Το 1967 έφηβος ακόμη χειροθετείται Αναγνώστης από τον Μακαριστό Μητροπολίτη Φιλίππων και μετέπειτα Περιστερίου Αλέξανδρο. Παράλληλα με τις σπουδές του μαθητεύει ως Ιεροψάλτης εις το αναλόγιον της ενορίας του Τιμίου Σταυρού, στην Καβάλα επί επταετία. Το 1976 μεταβαίνει στην Αγγλία όπου χειροτονείται Διάκονος και Πρεσβύτερος, υπό του Αειμνήστου Αρχιεπισκόπου Θυατείρων, Αθηναγόρου του Κοκκινάκη, όπου και αναλαμβάνει την διακονία Ελληνορθόδοξης Κοινότητας για τέσσερα περίπου έτη στο Ανατολικό Λονδίνο.

Το 1980 εισάγεται στη Θεολογική Σχολή του Α.Π.Θ. απ’ όπου αποφοιτά τον Ιούνιο του 1984. Ευθύς αμέσως μεταβαίνει στην Αγγλία για μεταπτυχιακές σπουδές στο Πανεπιστήμιο του Durham. Το 1986 επιστρέφει στη Θεσσαλονίκη όπου και περατώνει στο Α.Π.Θ. τις μεταπτυχιακές του σπουδές.

Το 1987 διορίζεται καθηγητής στη Δευτεροβάθμια Εκπαίδευση, στην γενέτειρά του, την επαρχία Ορεστιάδας Έβρου.

Το 1998 λαμβάνει το Διδακτορικό του δίπλωμα με τίτλο «Η χρήση της Αγίας Γραφής από τον Άγιο Επιφάνιο Κύπρου εναντίον των αιρέσεων».

Υπηρέτησε ως εφημέριος στην Ιερά Μητρόπολη Νέας Κρήνης και Καλαμαριάς (1980-1982) και ως εφημέριος Ιεροκήρυξ επί σειρά ετών στην Ιερά Μητρόπολη Ιερισσού, Αγίου Όρους και Αρδαμερίου. Από το 1994 έως σήμερα υπηρετεί ως Αρχιερατικός Επίτροπος Καμπανίας της Ιεράς Μητροπόλεως Βεροίας, Καμπανίας και Ναούσης, με ιδιαίτερη φροντίδα στην ποιμαντική της νεότητας και της οικογένειας.

Αρθρογραφεί στο περιοδικό της Ι. Μ. Βεροίας «Παύλειος Λόγος». Είναι μόνιμος εκπρόσωπος της Ι.Μ. Βεροίας στα αντιαιρετικά συνέδρια που διοργανώνει η Ιερά Σύνοδος της Εκκλησίας της Ελλάδος κατ’ έτος σε διάφορες πόλεις της Πατρίδος, διδάσκει στις σχολές Γονέων και Κηδεμόνων της τοπικής Εκκλησίας και ομιλεί στο τοπικό εκκλησιαστικό ραδιόφωνο «Παύλειος Λόγος».

Έχει παρουσιάσει αξιόλογη συγγραφική δράση. Ένα από τα βιβλία του αναφέρεται και στη γενέτειρά του Θράκη και φέρει τον τίτλο «Θράκη, πανόραμα Ιστορίας και Πολιτισμού Αναζήτηση στο παρελθόν- Προοπτικές για το μέλλον»